માની લો કે તમે કોઈ મોટા શહેરની એક સોસાયટીમાં રહો છો. તમે તમારા ગજા પ્રમાણે ઘરમાં ફર્નીચર કરાવેલું છે અને તમારા ખિસ્સાને પરવડે એવી એક કાર પણ તમારી પાસે છે. તમે ભૌતિક અને માનસિક એમ બંને રીતે શાંતિ મેળવી લેવાના આરે જ છો અને એ જ અરસામાં તમારી સામેના ઘરમાં એક નવું ફેમીલી રહેવા આવે છે. જેમની નેટવર્થ તમારા કરતા વધુ છે. એમની પાસે મોંઘી ગાડી છે, એ માત્ર બ્રાન્ડેડ કપડાં જ પહેરે છે અને આખા ઘરમાં મેપલ વુડ ફલોરિંગ કરાવે છે. હવે જો આ બધું જોઇને તમે મનોમન પોતાની સ્થિતિ પ્રત્યે ધીમે ધીમે ઘૃણા પેદા થવા દો છો અને જેમ જેમ એ ઘૃણા વધતી જાય તેમ તેમ તમે શાંતિથી દુર થતા જાઓ છો અને એક પોઈન્ટ એવો આવે છે કે તમારે મન સામેવાળા કરતા ઊંચા રહેવું એ જ તમારી શાંતિની સંકલ્પના બની જાય છે. પછી તમારી હાલત તમે જાતે જ ધોબીના કુતરા જેવી કરી નાખો છો. ના ઘરના કે ન ઘાટના. શાંતિ એમ ક્યારેય કોઈને મળી નથી કે ન તો આવી રીતે મળશે.